Title: ประกาศกรมประมง เรื่อง กำหนดประเภทของเรือประมง พื้นที่ และระยะเวลาที่ห้ามทำการขนถ่ายสัตว์น้ำ (ฉบับที่ 5) พ.ศ. 2560

ประกาศกรมประมง

ประกาศกรมประมง
เรื่อง
กำหนดประเภทของเรือประมง พื้นที่ และระยะเวลาที่ห้ามทำการขนถ่ายสัตว์น้ำ (ฉบับที่
๕)
พ.ศ. ๒๕๖๐

ด้วยจากการควบคุม
เฝ้าระวังผ่านระบบติดตามเรือประมง และสมุดบันทึกการทำการประมง ปรากฏว่ามีการขนถ่ายสัตว์น้ำในทะเลนอกน่านน้ำไทยในบริเวณทะเลหลวงบริเวณมหาสมุทรอินเดีย
ซึ่งบริเวณดังกล่าวเป็นพื้นที่ซึ่งอยู่ในความควบคุมดูแลขององค์การระหว่างประเทศ
ได้แก่ Indian Ocean Tuna Commission (IOTC) โดยดูแลกลุ่มปลาทูน่า และ South Indian Ocean Fisheries Agreement (SIOFA) ซึ่งมีการก่อตั้งใหม่
ดูแลสัตว์น้ำชนิดพันธุ์อื่น นอกเหนือจากกลุ่มปลาทูน่า
ซึ่งการขนถ่ายสัตว์น้ำในทะเลสัตว์น้ำหลายชนิดพันธุ์ในบริเวณนั้นเสี่ยงต่อการไม่ปฏิบัติตามกฎขององค์การระหว่างประเทศดังกล่าว
โดยที่ประเทศไทยในฐานะรัฐเจ้าของธงมีพันธกรณีตามกฎหมายระหว่างประเทศที่จักต้องสามารถดูแลจัดการมิให้กองเรือประมงของไทยไปทำการประมง
หรือมีการขนถ่ายสัตว์น้ำโดยไม่ชอบด้วยกฎหมาย

อาศัยอำนาจตามความในมาตรา ๘๗ วรรคสี่
แห่งพระราชกำหนดการประมง พ.ศ. ๒๕๕๘ เพื่อประโยชน์ในการป้องกันการทำการประมงโดยไม่ชอบด้วยกฎหมาย
อธิบดีกรมประมงออกประกาศกำหนดประเภทของเรือประมง
พื้นที่ และระยะเวลาที่ห้ามทำการขนถ่ายสัตว์น้ำไว้ ดังต่อไปนี้

ข้อ
๑  ให้ยกเลิกประกาศกรมประมง ลงวันที่
๒๖ กันยายน พ.ศ. ๒๕๕๙ เรื่อง กำหนดประเภทของเรือประมง
พื้นที่ และระยะเวลาที่ห้ามทำการขนถ่ายสัตว์น้ำ (ฉบับที่ ๔) พ.ศ. ๒๕๕๙

ข้อ
๒  ภายในระยะเวลาเก้าสิบวันนับแต่วันที่ประกาศนี้มีผลใช้บังคับ
ห้ามมิให้เจ้าของเรือหรือผู้ควบคุมเรือประมงไทยที่ทำการประมงในทะเลนอกน่านน้ำไทย
เจ้าของเรือหรือผู้ควบคุมเรือขนถ่ายสัตว์น้ำหรือเรือเก็บรักษาสัตว์น้ำไทยที่ออกไปขนถ่ายสัตว์น้ำในทะเลนอกน่านน้ำไทย ทำการขนถ่ายสัตว์น้ำในทะเลนอกน่านน้ำไทย
ไม่ว่าจะเป็นการขนถ่ายจากเรือประมงไปยังเรือประมง หรือเป็นการขนถ่ายจากเรือประมงไปยังเรือขนถ่ายสัตว์น้ำหรือเรือเก็บรักษาสัตว์น้ำ
หรือยานพาหนะอื่น

ข้อ
๓[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๑๐
กุมภาพันธ์ พ.ศ. ๒๕๖๐
อดิศร  พร้อมเทพ
อธิบดีกรมประมง

ชวัลพร/ปริยานุช/จัดทำ
๑๔ กุมภาพันธ์
๒๕๖๐

นุสรา/ตรวจ
๒๓ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๔๔ ง/หน้า ๑๒/๑๐ กุมภาพันธ์ ๒๕๖๐